**Warren Edward Buffett** (s. 30. elokuuta 1930 Omaha, Nebraska) on yhdysvaltalainen, maailman menestyneimmäksi luonnehdittu sijoittaja ja liikemies. Hänen lempinimensä on "Omahan oraakkeli".

Omaisuus
--------

Buffett on hankkinut sijoituksillaan valtavan omaisuuden. Hänen omaisuutensa arvo vuoden 2009 Forbes-lehden maailman rikkaimpien ihmisten listassa on 37 miljardia Yhdysvaltain dollaria ja hän oli maailman kolmanneksi rikkain henkilö. Vuotta aiemmin Buffett oli maailman rikkain mies 62 miljardin omaisuudella. Huhtikuussa 2017 hän on neljänneksi rikkain henkilö maailmassa, ja Forbes arvioi hänen omaisuudekseen 73,3 miljardia dollaria. Buffett sijoittaa omaisuuttaan Berkshire Hathaway -yrityksen kautta, josta hän omistaa hieman alle 19 prosenttia. Vuonna 2012 hänet rankattiin maailman toiseksi rikkaimmaksi.

Buffett osti vuonna 2012 63 amerikkalaista sanomalehteä. Hän totesi tuolloin, ettei uutisia kannata kertoa ilmaiseksi.

Henkilöhistoria
---------------

Buffett teki 11-vuotiaana ensimmäisen arvopaperikauppansa. 15-vuotiaana hän alkoi jakaa *Washington Post* -lehteä. Aluksi Buffett opiskeli taloustieteitä Pennsylvanian yliopiston Wharton Schoolissa 1947–1949, mutta opinnot siellä jäivät kesken. Sen jälkeen Buffett suoritti kandidaatin tutkinnon Nebraskan yliopistossa 1950. Nebraskassa hän liittyi Alpha Sigma Phi -ylioppilaskuntaan. Maisterin arvon Buffett suoritti Columbian Business Schoolissa 1951 ja tutustui professori Benjamin Grahamin ajatuksiin sijoittamisesta ja yritysanalyyseistä.

Buffett tunnetaan arvosijoittajana. Hänen periaatteenaan on sijoittaa vain yrityksiin, joiden todellinen arvo (intrinsic value) on suurempi kuin markkina-arvo (market value). Lisäksi hän sijoittaa vain sellaisiin yrityksiin, joiden toimintaa ja alaa hän itsekin ymmärtää. Buffett jätti esimerkiksi sijoittamatta 1990-luvun lopussa it-alaan, jolloin moni arveli vanhuksen jo pudonneen kehityksen kelkasta. It-kuplan puhjettua vuosituhannen vaihteessa Buffettin sijoitusperiaatteiden kestävyys korostui.

Buffett on myös kuuluisa säästäväisestä elämäntyylistään. Hän asuu vieläkin samassa vuonna 1957 ostamassaan vaatimattomassa talossa Omahan lähiöalueella. Buffett on myös aina vastustanut johtajien isoja ansioita ja optioita suuryrityksissä. Buffett nostaakin alalle vaatimatonta 100 000 dollarin palkkaa Berkshire Hathawayn hallituksen puheenjohtajana.

Buffett meni vuonna 1952 naimisiin Susan Thompsonin kanssa. Heillä on kolme lasta Susie, Howard ja Peter. Pari asui erillään vuodesta 1977 lähtien, mutta he olivat naimisissa Susanin kuolemaan asti heinäkuuhun 2004.

Buffettilla diagnosoitiin ensimmäisen vaiheen eturauhassyöpä huhtikuussa 2012. Hänen tilansa ei kuitenkaan ole hengenvaarallinen.

Lahjoitustyö
------------

25. kesäkuuta 2006 Warren Buffett ilmoitti lahjoittavansa noin 85 prosenttia omaisuudestaan eli yli 30 miljardia euroa hyväntekeväisyyteen. Suurimman osan eli 24 miljardia euroa hän lahjoittaa Bill ja Melinda Gatesin säätiölle. Buffett maksaa lahjoituksensa Berkshire Hathaway -sijoitusyhtiön osakkeilla heinäkuusta 2006 alkaen.  Tämä on Yhdysvaltain historian suurin yksittäinen lahjoitus hyväntekeväisyyteen

Warren Buffett lahjoittaa Gatesin säätiölle 10 miljoonaa Berkshire Hathaway:n B-osaketta, joiden arvo oli noin 30,7 miljardia dollaria 23. kesäkuuta 2006. Noin kolmen miljardin dollarin osuus osakkeita lahjoitetaan Buffett säätiölle ja noin 3,7 miljardin dollarin osuus osakkeita kolmelle Warren Buffettin lasten hoitamille säätiöille. Warren Buffettin vaimo Susan kuoli 29. heinäkuuta 2004. Hänen varansa noin 2,4 miljardia dollaria säätiöitiin aiemmin Buffettin säätiöön. Aiemmin Buffett kertoi antavansa suurimman osan omaisuudestaan Buffett-säätiölle.

Gatesin säätiö saa 5 % osakkeista vuosittain heinäkuussa eli vuonna 2006 osakkeita 1,5 miljardin dollarin arvosta. Varat käytetään amerikkalaisen koulutuksen edistämiseen ja pahimpien tautien torjuntaan ja tutkimukseen (mm. tuberkuloosi, AIDS ja malaria). Mikäli Berkshire Hathawayn osakkeen hinta nousee, lahjoituksen määrä kasvaa. Gatesin säätiön ei tarvitse myydä osakkeita heti, sillä säätiöllä on omaa pääomaa vastaavan lahjoituksen tekemiseen. Se tasapainottaa Berkshire Hathawayn osakkeen kurssimuutoksia. Warren Buffett omistaa ainoastaan A-osakkeita, joilla on enemmän äänivaltaa kuin B-osakkeilla. Hän voi vaihtaa yhden A-osakkeen 1500:ksi B-osakkeeksi. Näin Buffettilla säilyy suhteellinen valta yrityksessä pidempään ja kaupattavien osakkeiden määrä lisääntyy. 

Gatesin säätiön varat olivat vuonna 2005 29,1 miljardia dollaria ja se jakoi avustuksia 1,36 miljardia dollaria viime vuonna. Warren Buffettin vuosittain lahjoittamat 1,5 miljardia dollaria tulee ilmeisesti jakaa vuoden sisällä. Säätiön tulee jakaa noin kolme miljardia dollaria vuonna 2009, mikä on enemmän kuin UNICEFin vuoden 2005 budjetti 2,7 miljardia dollaria. Bill Gates on sanonut, että hän väistyy Microsoftin päivittäisestä toiminnasta heinäkuussa 2008, ja alkaa hoitaa säätiötä.

Verotus
-------

Kirjassaan *Rohkeus toivoa* Barack Obama kirjoittaa Warren Buffettin kertoneen Obamalle oman veroprosenttinsa olevan pienempi kuin amerikkalaisen keskivertotyöntekijän tai hänen vastaanottovirkailijansa mukaan lukien sosiaaliturvamaksu vuodesta 2003. Buffettin mielestä markkinoista eniten hyötyvien tulisi maksaa muita suurempi osuus veroista koulutuksen, infrastruktuurin ja turvaverkon takaamiseksi. Buffettin mielestä presidentti Bushin ehdotus perintöveron lakkautuksesta vastaa sitä, että vuoden 2020 olympialaisiin valittaisiin kaikki vuoden 2000 kisojen voittajien lapset. Vuodesta 2009 Yhdysvalloissa aviopuolisoista vain varakkain prosentti maksaa perintöveroa, koska perintö on verovapaa seitsemään miljoonaan dollariin asti. Täysi poisto maksaisi 1 000 miljardia dollaria.

Elokuussa 2011 Buffett kirjoitti *New York Timesiin* vaatien rikkaiden hemmottelun lopettamista. Hän kertoi maksaneensa 2010 veroja 6,9 miljoonaa dollaria, joka oli 17,4 prosenttia hänen tuloistaan, kun hänen toimistossaan työskentelevät maksoivat keskimäärin 36 prosenttia.

Kritiikki
---------

Vuonna 2017 *Financial Times* -lehdessä Robert Harding kritisoi Buffettia siitä, että hän on vaurastunut välttämällä kilpailua ja minimoimalla pääomainvestoinnit reaalitalouteen. Hardingin mukaan "buffettismia" on juhlistettu tuhansissa sijoitusaiheisissa kirjoissa, ja nykypäivänä koko kansantalouden tasolla yritysten voitot ovat suuria ja investoinnit pieniä. Vasta viime aikoina Buffett on sijoittanut sähköön ja rautateihin, mutta toisaalta niissä voitot ovat suurelta osin turvattuja.

Lähteet
-------

1. 1 2  Warren Buffett – Forbes *Forbes*.  14.4.2017. Viitattu 26.3.2017. (englanniksi)
2. ↑  Antti Lampinen: Buffettin mittari: Osakkeet ovat nyt halpoja *Taloussanomat*.  11.2.2009. Viitattu 13.2.2009.
3. 1 2 3  Länkinen, Tiina: Buffett: Uutisia ei kannata kertoa ilmaiseksi *Yle.fi*.  25.5.2012. Viitattu 25.5.2012.
4. ↑  Kroll, Luisa et al.: The World's Billionaires *Forbes*.  11.3.2009.  (englanniksi)
5. ↑  Forbes – The World's Billionaires (2007)
6. ↑  Warren Buffettin SEC Schedule 13D/A raportointi, heinäkuu 2015 SEC Edgar tietokanta. Viitattu 25.10.2015. (englanniksi)
7. ↑  Koskinen, Petri: Warren Buffettilla on todettu eturauhassyöpä *kauppalehti.fi*.  18.4.2012.  Arkistoitu 18.4.2012. Viitattu 18.4.2012.
8. ↑  Taloussanomat 26.6.2006
9. ↑  Buffett gives $37 billion to Gates and family foundations (Archive.org) *MSN Money*.  25.6.2006.  Arkistoitu 2.7.2006.  (englanniksi)
10. ↑  Schroeder, Alice: *The Snowball: Warren Buffett and the Business of Life*, s. 800–806. Random House, 2008. ISBN 978-0-553-38461-1. (englanniksi)
11. ↑  Sloan, Allan: Buffett's Generosity Benefits Both Charity, Berkshire Investors *The Washington Post*.  27.6.2006.  (englanniksi)
12. ↑  Forbes video: Bob Lenzner (Arkistoitu – Internet Archive)
13. ↑  Obama, Barack: *Rohkeus toivoa – ajatuksia amerikkalaisen unelman pelastamisesta*, s. 226–228. Helsinki: BTJ, 2009. ISBN 978-951-692-738-4.
14. ↑  Buffett, Warren E.: Stop Coddling the Super-Rich *The New York Times*.  14.8.2011.  (englanniksi)
15. ↑

Kirjallisuutta
--------------

* Hyttinen, Mika: *Vaurastu kuin Warren Buffett*. Talentum, 2014.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Warren Buffett**.
* Pulliam, Susan & Richardson, Karen: Warren Buffett, Unplugged *The Wall Street Journal*.  12.11.2005.  Arkistoitu 8.4.2006.  (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Ruotsi
* Latvia
* Japani
* Tšekki
* Korea
* Alankomaat
* Puola
* Portugali

 |
|  |
| Muut | 
* SNAC
* IdRef

 |

 |